Diari Oficial de la Generalitat Valenciana


Sumari del DOGV 6071, del 04-08-2009 (2009/9180)

ORDRE de 30 de juliol de 2009, de la Conselleria de Medi Ambient, Aigua, Urbanisme i Habitatge, per la qual es modifica l'Ordre de 10 de març de 2009, que convocava i s'aprovava les bases reguladores de les ajudes en el marc del Pla especial de rehabilitació d'edificis i habitatges.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6071

Data del DOGV
:   04-08-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9180


Data del document
:   30-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública

ORDRE de 30 de juliol de 2009, de la Conselleria de Medi Ambient, Aigua, Urbanisme i Habitatge, per la qual es modifica l'Ordre de 10 de març de 2009, que convocava i s'aprovava les bases reguladores de les ajudes en el marc del Pla especial de rehabilitació d'edificis i habitatges. [2009/9180]  
Mitjançant l'Ordre de 10 de març de 2009 es van convocar ajudes per a la rehabilitació d'edificis i habitatges en el marc del Pla especial de rehabilitació d'edificis i habitatges, el qual forma part del Pla espanyol per a l'estímul de l'economia i l'ocupació, aprovat pel Govern de l'Estat mitjançant el Reial decret llei 9/2008, de 28 de novembre.  
L'Acord de la Conferència Sectorial d'Habitatge d'11 de febrer de 2009 preveia en el punt 2.2 que, en funció de les qualificacions provisionals o autoritzacions aportades a 1 d'abril de 2009 i del compliment dels requisits, el Ministeri d'Habitatge ha de pagar a cada comunitat autònoma o ciutat, mitjançant la conselleria competent en matèria de rehabilitació, el 50% de la quantia de l'assignació reconeguda, i el 50% restant a la justificació de l'inici de les obres.  
Ara bé, amb la conformitat del Ministeri d'Habitatge, i d'acord amb els terminis de pagament previstos en l'Acord de la Conferència Sectorial d'Habitatge d'11 de febrer de 2009, l'article 12 de l'ordre reguladora esmentada estableix que, validada la qualificació provisional dels expedients el finançament dels quals haja sigut autoritzat pel Ministeri, la Conselleria elevarà al Ministeri la llista ferma d'expedients, a l'efecte que aquest lliure a cada ens gestor el primer 50% de l'ajuda autoritzada. Una vegada iniciades les obres, la conselleria remetrà al Ministeri els justificants d'inici, perquè aquest lliure el restant 50%.  
L'article 15 de la mateixa ordre abans indicada, assenyala que el pagament de la subvenció l'efectuarà directament el Ministeri a l'entitat local, empresa pública, o ens gestor sol·licitant, mitjançant l'ingrés de l'import al compte bancari que s'haja fet constar en la sol·licitud.   
No obstant això, complits els tràmits de la primera fase, el Ministeri d'Habitatge comunica la impossibilitat de realitzar els pagaments directament als ens gestors de la rehabilitació, en la forma prevista en l'Ordre de 10 de març de 2009, de la Conselleria de Medi Ambient, Aigua, Urbanisme i Habitatge, i ha de realitzar els ingressos al compte de la Generalitat.  
Per això, atés que cal adaptar la nostra normativa al canvi de criteri adoptat pel Ministeri d'Habitatge, per raó de les facultats que em confereix l'article 28 de la Llei 5/1983, de 30 de desembre, del Consell, i l'article 47.3 del Text refós de la llei d'hisenda pública de la Generalitat Valenciana,  
ORDENE  
Article 1  
Es modifica l'article 12 de l'Ordre de 10 de març de 2009, el qual queda redactat en la forma següent:  
«Article 12. Instrucció del procediment  
La competència per a la instrucció dels expedients de subvenció acollits a aquesta convocatòria correspon a la Direcció General d'Habitatge i Projectes Urbans.  
Quan la sol·licitud no reunisca els requisits establits en aquesta ordre, o no s'hi adjunte la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'interessat perquè, en un termini de 10 dies, esmene la falta o aporte la documentació necessària, amb indicació que, si no ho fa, se li tindrà per desistit de la sol·licitud, després de la resolució prèvia que haurà de ser dictada en els termes que preveu l'article 42 de la llei esmentada per l'òrgan que tinga atribuïda l'ordenació i la instrucció del procediment, segons les bases reguladores.  
Així mateix, es poden requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, i també ordenar les visites tècniques que es consideren necessàries.  
Completada la documentació, s'examinaran els estudis previs presentats, com també l'informe d'oportunitat de l'actuació, amb l'objecte de determinar l'estat de l'edifici i l'adequació a la convocatòria de les obres de rehabilitació sol·licitades.  
Les sol·licituds presentades que complisquen els requisits exigits, s'ordenaran atenent al grau d'adequació als objectius de l'Acord de la Conferència Sectorial d'11 de febrer de 2009 i, en particular, al nombre de treballadors que s'hi han d'emprar, al nombre d'habitatges de l'edifici que s'ha de rehabilitar i al nivell d'ingressos dels propietaris de l'edifici o, en igualtat de condicions, per rigorós ordre d'entrada.  
Prioritzades les sol·licituds, se seleccionaran actuacions fins a assolir el límit quantitatiu marcat pels recursos assignats pel Ministeri d'Habitatge, i es qualificaran provisionalment, només a l'efecte de finançament mitjançant el fons especial de l'Estat per a la dinamització de l'economia i l'ocupació, com a actuacions de rehabilitació susceptibles de protecció.  
La llista de totes les actuacions qualificades provisionalment s'ha de remetre al Ministeri d'Habitatge amb anterioritat a l'1 d'abril de 2009, i la resta de sol·licituds que complisquen els requisits quedaran en llista d'espera.  
Autoritzada pel Ministeri la llista dels expedients presentats i els imports corresponents, l'òrgan instructor requerirà als gestors de l'actuació que calga perquè en el termini màxim d'un mes presenten el corresponent projecte tècnic redactat per un tècnic competent, l'acreditació de la titularitat dels immobles objecte de la rehabilitació i la resta de la documentació que es considere necessària per a la instrucció del procediment.  
Completada la documentació, si és el cas, l'òrgan instructor resoldrà la validació de la qualificació provisional, només a l'efecte de finançament, mitjançant el fons especial de l'Estat per a la dinamització de l'economia i l'ocupació, de les actuacions que entren dins del límit pressupostari aprovat pel Ministeri d'Habitatge.  
Resolta la validació de la qualificació provisional, s'efectuarà el pagament a cada ens gestor del primer 50% de la quantia que li haja sigut assignada, alhora que se li notificarà que ha d'iniciar les obres abans del 15 de setembre de 2009.  
Per a la justificació d'aquest inici ha de presentar-se abans del 20 de setembre de 2009, davant de la Direcció General d'Habitatge i Projectes Urbans la corresponent llicència d'obres, o certificat d'inici de les obres en el cas que aquesta no siga necessària, com també l'acreditació de la col·locació en un lloc visible de l'obra d'un cartell d'acord amb el model que serà facilitat per la Direcció General d'Habitatge i Projectes Urbans.  
Justificat l'inici d'obres, es pagarà a cada ens gestor el 40% de la quantia que li haja sigut assignada.  
Les obres han d'estar finalitzades en un termini màxim de 20 mesos comptadors des de l'endemà de la concessió de la llicència d'obres o certificat d'inici de les obres.  
Una vegada finalitzades les obres, el promotor ho ha de comunicar a la Direcció General d'Habitatge i Projectes Urbans per a la pràctica de l'oportuna inspecció i concessió, si és el cas, de la qualificació definitiva, i en aquest moment es pagarà el 10% restant.  
La no-finalització en el termini previst implica la pèrdua dels drets reconeguts i l'arxiu de l'expedient mitjançant una resolució de la Direcció General d'Habitatge i Projectes Urbans».  
Article 2  
Es modifica l'article 15 de l'Ordre de 10 de març de 2009, el qual queda redactat en la forma següent:  
«Article 15. Pagament de la subvenció  
El pagament de la subvenció el farà la Generalitat a l'entitat local, empresa pública, o ens gestor sol·licitant, mitjançant l'ingrés de l'import en el compte bancari que haja fet constar en la sol·licitud d'ajuda.»  
DISPOSICIONS FINALS  
Primera. Desenvolupament  
La Direcció General d'Habitatge i Projectes Urbans ha de dictar les instruccions que calguen per al desenvolupament i l'execució del que estableix aquesta ordre.  
Segona. Vigència  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de juliol de 2009  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN